Source: https://beta.e-justice.europa.eu/47/ET/family_maintenance?FINLAND&init=true&member=1
Timestamp: 2020-02-27 08:35:55+00:00

Document:
Nii ülalpidamist saama õigustatud isik kui ka ülalpidamiskohustuslane võivad võtta ühendust kohaliku sotsiaalhoolekandekomisjoniga (sosiaalilautakunta), mis võib aidata elatist käsitleva kokkuleppe koostamisel. Kohaliku sotsiaalhoolekandekomisjoni heaks kiidetud kokkulepe on sarnaselt kohtuotsusele vahetult täitmisele pööratav.
Lapse ülalpidamist käsitleva seaduse § 8 punktis a on sätestatud, et kui lapsel või ülalpidamiskohustuslasel ei ole Soomes alalist elukohta, võib kohalik sotsiaalhoolekandekomisjon ülalpidamist käsitleva kokkuleppe heaks kiita juhul, kui asja on pädev menetlema Soome kohus vastavalt nõukogu määruse (EÜ) nr 4/2009 artiklitele 3 või 6 ning kui pooled on kokku leppinud, et ülalpidamiskohustuse suhtes tuleks kohaldada Soome õigust vastavalt ülalpidamiskohustuste suhtes kohaldatavat õigust käsitleva 23. novembri 2007. aasta Haagi protokolli artiklile 7.
Kui ülalpidamist käsitlevas asjas kokkuleppele ei jõuta, võib ülalpidamist saama õigustatud isik või ülalpidamiskohustuslane anda asja arutamiseks kohtule, esitades selleks hagiavalduse.
Abikaasasid hõlmava ülalpidamist käsitleva asja võib anda arutamiseks kohtule, esitades hagiavalduse.
Ülalpidamisega seotud piiriüleste juhtumite suhtes kohaldatakse nõukogu määrust (EÜ) nr 4/2009 ja selles sätestatud kohtualluvusreegleid.
Liikmesriikides on ülalpidamiskohustuste asju pädevad lahendama järgmised kohtud:
kostja hariliku viibimiskoha järgne kohus või
ülalpidamist saama õigustatud isiku hariliku viibimiskoha järgne kohus või
kohus, mis on kohtu asukohariigi õiguse kohaselt pädev lahendama perekonnaseisu käsitlevaid kohtuasju, kui ülalpidamisasi on nendega seotud, välja arvatud juhul, kui see pädevus põhineb pelgalt ühe menetlusosalise kodakondsusel, või
kohus, mis on kohtu asukohariigi õiguse kohaselt pädev lahendama vanema hooldusõigust käsitlevaid kohtuasju, kui ülalpidamisasi on nendega seotud, välja arvatud juhul, kui see pädevus põhineb pelgalt ühe menetlusosalise kodakondsusel.
Piiriülese mõjuta asjade puhul kohaldatakse kohtumenetluse seadustikus (nr 4/1734) esitatud kohtualluvusreegleid.
Kohtumenetluse seadustiku 10. peatüki § 1 kohaselt menetletakse füüsilise isiku vastu esitatud nõuet selle isiku asukoha või alalise elukoha järgses piirkonnakohtus. 10. peatüki § 9 kohaselt võib elatisnõuet menetleda ka elatisnõude esitanud või elatist saava isiku asukoha või alalise elukoha järgne piirkonnakohus.
Hagejal on õigus asi kohtusse anda õigusnõustajat (advokaati) kasutamata, kuid tavaliselt vajab kohtumenetluse pool eksperdi abi ning seega on õigusnõustaja või advokaadi kasutamine soovitatav.
Asja kohtusse andmine on tasuline. Kohus küsib asja kohtusse andmise eest lõivu ning asjaomane summa (86–200 eurot) sõltub kohtuastmest ja asja kohtuliku läbivaatamise vajadusest. (Piirkonnakohtule makstavad lõivud).
Hageja õigus saada tasuta õigusabi on sätestatud tasuta õigusabi seaduses ja seaduses, mis käsitleb Soome keskasutust teatavates rahvusvahelistes ülalpidamist käsitlevates asjades (nr 1076/2010). Ka välismaal elav hageja võib saada tasuta õigusabi ülalpidamist käsitlevates asjades konkreetse vastastikuse kokkuleppe alusel. Sellised kokkulepped on Soomel olemas USA teatavate osariikide ja Kanada teatavate provintsidega.
Lisateavet tasuta õigusabi saamise kohta Soomes on võimalik saada järgmiselt veebisaidilt: https://oikeus.fi/oikeusapu/en/index.html
Soomes ei määrata lapsele makstava elatise summat kindlaks tabeli alusel. Otsused tehakse üksikjuhtumipõhiselt. Seaduse § 1 kohaselt on lapsel õigus saada piisavat ülalpidamist. See tähendab lapse arengutasemele vastavate materiaalsete ja vaimsete vajaduste rahuldamist ning lapse eest hoolitsemise ja talle hariduse andmisega seotud kulude kandmist vastavalt vajadusele ning samuti muude seotud kulude kandmist. § 2 kohaselt vastutavad vanemad oma laste ülalpidamise eest vastavalt oma võimalustele. Nende võimaluste hindamisel võetakse arvesse vanemate vanust, töövõimet, nende võimalusi saada tasustatavat tööd, nende vara ja rahalisi vahendeid ning muid nende ülalpidamiskohustusega seotud aspekte. Hinnates vanemate ülalpidamiskohustusega seotud vastutuse ulatust, võetakse arvesse ka lapse suutlikkust ja võimalusi hoolitseda enda ülalpidamise eest ning asjaolusid, mille tõttu vanematelt ei oodata lapse ülalpidamisega seotud kulude kandmist või mille tõttu peavad vanemad asjaomaseid kulutusi kandma minimaalses ulatuses.
Tasumisele kuuluvat elatissummat suurendatakse korrapäraselt ja automaatselt vastavalt elukalliduse tõusule. Automaatset suurendamist käsitlevad lisasätted on esitatud seaduses, mis käsitleb teatavate elatismaksete sidumist elukallidusindeksiga (nr 583/2008).
Elukalliduse tõusu arvesse võtmiseks suurendatakse tasumisele kuuluvat elatissummat korrapäraselt ja automaatselt. Automaatset suurendamist käsitlevad lisasätted on esitatud seaduses, mis käsitleb teatavate elatismaksete sidumist elukallidusindeksiga (nr 583/2008).
Lapsele makstav elatis makstakse lapse hooldajale (tema pangakontole).
Abikaasale makstav elatis makstakse otse abikaasale (tema pangakontole).
Täitmisele pööramine ja võlgniku kaitset käsitlevad reeglid
Kui asi antakse kohtutäiturile, saadetakse võlgnikule kõigepealt menetlusteade ja makse tegemist käsitlev meeldetuletus. Tavaliselt tuleb võlgnikule anda võimalus teha makse pärast meeldetuletuse saamist.
Kui hoolimata meeldetuletusest ei maksa võlgnik võlga ega võta maksega seoses kohtutäituriga vabatahtlikult ühendust, alustab kohtutäitur võlgniku sissetuleku ja varade seisu kindlakstegemist, tutvudes selleks registriandmetega.
Täitemeetmete ja maksekavade puhul võetakse alati arvesse võlgniku varade seda osa, mis on seadusega kaitstud, s.t summat, mis jääb talle äraelamiseks. See kaitstud osa korrigeeritakse riikliku pensioniindeksi alusel. Teave kokkulepitud kaitstud osa kohta ja näited erinevate juhtumite kohta on kättesaadavad järgmiselt veebisaidilt: https://oikeus.fi/ulosotto/en/index/velallisenaulosotossa/palkanulosmittaus.html
Lapse ülalpidamist käsitleva seaduse § 16 punktis c on sätestatud, et korrapäraselt makstav elatis ja elatisvõlgnevuselt arvestatud mis tahes viivis tuleb ülalpidamiskohustuslaselt sisse nõuda viie aasta jooksul alates selle aasta algusest, mis järgnes elatisvõlgnevuse tekkimise aastale. Vastasel juhul kaob õigus neid elatismakseid sisse nõuda. Elatis, mis tuleb maksta ühekordse summana, ja sellega seotud mis tahes viivised tuleb sisse nõuda viie aasta jooksul alates elatise maksmise tähtpäevast ning hiljemalt viie aasta jooksul alates elatise saaja täisealiseks saamisest.
Samamoodi peab sotsiaalkindlustusamet ülalpidamiskohustuslaselt sisse nõudma ameti makstud elatisabi. Seda tuleb teha viie aasta jooksul alates selle aasta algusest, mis järgnes aastale, mil kuulus maksmisele elatis, mille maksmata jätmise alusel maksti elatisabi. Vastasel juhul kaob õigus neid makseid saada (elatisabi seadus nr 580/2008, § 22).
Kui ülalpidamiskohustuslane ei maksa elatist vastavalt kokkulepitule, peab ülalpidamist saama õigustatud isik pöörduma kohtutäituri poole, et saamata summad sisse nõuda. Kohtutäitur annab juhiseid, kuidas sellist avaldust esitada. Ka kohaliku omavalitsuse sotsiaalamet võib anda nõu perekonnaõigusega seotud küsimustes. Vt küsimustele nr 13 ja 14 antud vastused. Kohtutäitur ei võta elatismaksete sissenõudmise eest tasu. Lisateavet menetluse kohta leiate järgmiselt veebisaidilt: https://oikeus.fi/ulosotto/en/index.html
Kui ülalpidamist saama õigustatud isik saab Soome sotsiaalkindlustusametilt (Kela) elatisabi, sest talle ette nähtud elatismaksed jäeti tegemata, ei tohi see isik võtta meetmeid elatismaksete sissenõudmiseks. Kui Kela maksab elatisabi, läheb talle üle õigus saada elatismakseid samas summas, mille ulatuses ta on elatisabi maksnud (regressiõigus) (elatisabi seadus nr 580/2008, § 19). Kui kokkulepitud elatismakse on Kela makstavast elatisabist suurem ning ülalpidamiskohustuslane elatist ei maksa, maksab Kela elatisabi täies ulatuses ning nõuab maksmata elatise täies ulatuses sisse ülalpidamiskohustuslaselt. Kui sissenõudmine on edukas, maksab Kela pärast võla sissenõudmist elatissumma ja elatisabi summa vahe lapse hooldusõigust omavale vanemale.
Piiriülestes asjades, mis on seotud elatise sissenõudmisega, võivad asjaomased pooled pöörduda asjaga justiitsministeeriumisse, mis tegutseb keskasutusena.
Kui ülalpidamiskohustuslane ei maksa ülalpidamist käsitleva kokkuleppe või otsuse kohaselt Soomes elavale lapsele ette nähtud elatist, on lapsel õigus saada elatisabi Soome sotsiaalkindlustusametilt (Kela). Teavet Kela makstava elatisabi suuruse kohta on võimalik saada järgmiselt veebisaidilt: http://www.kela.fi/elatustuki ((seadus, mis käsitleb teatavate elatismaksete sidumist elukallidusindeksiga (nr 583/2008)).
Kui Kela maksab ülalpidamist saama õigustatud isikule elatisabi sellepärast, et ülalpidamiskohustuslane ei maksa elatist, läheb Kelale üle õigus saada elatismakseid samas summas, mille ulatuses ta on elatisabi maksnud (regressiõigus) (elatisabi seadus nr 580/2008, § 19). Sellisel juhul nõuab Kela maksmata elatise sisse ülalpidamist saama õigustatud isiku nimel, kusjuures õigustatud isikul endal ei ole enam õigust võla sissenõudmiseks meetmeid võtta. Kui kokkulepitud elatismakse on Kela makstavast elatisabist suurem, maksab Kela elatisabi täies ulatuses ning nõuab maksmata elatise täies ulatuses sisse ülalpidamiskohustuslaselt. Kui sissenõudmine on edukas, maksab Kela pärast võla sissenõudmist elatissumma ja elatisabi summa vahe lapse hooldusõigust omavale vanemale.
Abikaasal on õigus saada elatist ainult oma abikaasalt. Abikaasal on õigus saada elatist ainult oma abikaasalt. Elatist saama õigustatud abikaasa võib võtta ühendust kohtutäituriga ning püüda teada saada, kas välisriigis elaval abikaasal on Soomes varasid, mida oleks võimalik täitemenetluse seaduse alusel arestida. Välismaal elatise sissenõudmiseks abi saamiseks võib ta pöörduda ka justiitsministeeriumi poole.
Justiitsministeeriumi (keskasutus) kontaktandmed:
Justiitsministeeriumi veebisait: https://oikeusministerio.fi/en/frontpage
Aadress: Kansaneläkelaitos,
Telefon: +358 20 634 4940 (üksikisikud), +358 20 634 4942 (asutused)
Faks: +358 20 635 3330
Kela veebisait: https://www.kela.fi/web/en
Õigusabi pakkuvate büroode veebisaidid: https://oikeus.fi/oikeusapu/en/index/yhteystiedot.html
Erinevatest kehtivatest rahvusvahelistest instrumentidest tulenevalt võib justiitsministeerium kui keskasutus aidata näiteks ka ülalpidamiskohustuslase või ülalpidamist saama õigustatud isiku asukoha kindlakstegemisel, teabe hankimisel nimetatud isikute sissetuleku kohta ja põlvnemise tuvastamisel, kui see on vajalik elatise sissenõudmise raames.
Kui justiitsministeerium või tema poolt volitatud isik esindab taotluse esitajat Soome kohtus või muus ametiasutuses tulenevalt keskasutusele rahvusvaheliste instrumentidega antud ülesannetest, antakse taotluse esitajale õigusabi tasuta, olenemata tasuta õigusabi saamist puudutavatest muudest sätetest. See puudutab järgmist:
kui kinnitatakse, et välisriigis tehtud ülalpidamist käsitlevat otsust tuleb Soomes tunnustada või selle võib täitmisele pöörata;
kui tuvastatakse põlvnemist;
kui vanemale pannakse kohustus maksta oma lapsele elatist;
kui muudetakse lapsele määratud elatist ning taotluse esitaja on laps või lapse esindaja.
Punktides 2–4 sätestatut kohaldatakse üksnes siis, kui laps on menetluse algatamise ajal alla 21aastane.
Kui justiitsministeerium või tema poolt volitatud isik esindab taotluse esitajat ülalpidamist käsitleva otsuse täitmisele pööramise menetluses tulenevalt keskasutusele erinevate kehtivate rahvusvaheliste instrumentidega antud ülesannetest, ei pea taotluse esitaja tasuma täitekulusid.
Muudel juhtudel võib taotluse esitaja taotleda riigi õigusabi. Riigi õigusabi tähendab, et taotluse esitaja võib kasutada õigusküsimuse lahendamisel õigusnõustaja (advokaadi) teenuseid, mille eest tasub täielikult või osaliselt riik. Riigi õigusabi antakse kõigi kohtuasjade puhul. Üldjuhul antakse riigi õigusabi vaid Soomes menetletavates asjades. Seda võib taotleda mis tahes riigi õigusabi büroos olenemata taotluse esitaja elukohast. Kõige praktilisem on pöörduda lähimasse büroosse. Taotleja peab esitama üksikasjalikud andmed oma sissetuleku, hüvitatavate kulude ning varade ja kohustuste kohta. Samuti tuleb kirjeldada juhtumit, millega seoses õigusabi saada soovitakse, ning esitada üksikasjad taotluse esitajal olemasoleva mis tahes õigusabikindlustuse kohta. Lisateavet leiate järgmiselt veebisaidilt: https://oikeus.fi/oikeusapu/en/index.html
Tasu elatisega seotud nõuete täitmise eest Soome kohtutäiturid ei võta.
Viimati uuendatud: 05/12/2019

References: § 8
 kohus 
 kohus 
 kohus 
 § 1
 § 9
 Kohus 
 § 1
 § 2
 § 16
 § 22
 § 19
 § 19